Pia Adelsteen (DF), 2014-04-01:
Tak for det.
Jeg skal ærligt indrømme, at når man sådan hører debatten, er det jo meget typisk, at når vi ligestillingsordførere er på, går vi i gang med alt muligt.
Jeg må jo indrømme, at vi i Dansk Folkeparti er meget enige i det, som blev sagt af Venstres ordfører.
Det er simpelt hen ikke rimeligt, at man går ned og siger, at små virksomheder med ti ansatte, heraf tre kvinder eller tre mænd som minimum, nu skal til at indberette kønsopdelt lønstatistik.
Noget af det, som vi også er bekymrede for i Dansk Folkeparti, er netop det her, at man får udstillet, hvad man rent faktisk tjener.
For jeg deler den bekymring, som også er blevet nævnt tidligere, at det er meget nemt at regne ud, hvad de andre tjener.
Det kan man synes er godt eller skidt; vi synes i hvert fald, det er skidt.
Jeg synes, at hvis man har lyst til at være anonym, i forhold til hvad man tjener, skal man også have lov til det.
Selv hvis der er fem ansatte, mener de sådan set, at sandsynligheden for at regne det ud også er stor.
Nu er det tre, og så må sandsynligheden alt andet lige være større.
Jeg forstår heller ikke, at man i Justitsministeriet vurderer, at en persons lønforhold må anses for at være ikkefølsomme oplysninger.
Det kan da godt være, der er nogle, der ikke tager det så højtideligt, at andre finder ud af, hvad de tjener, men der er altså også nogle, som synes, at de godt vil holde det inden for deres egne fire vægge, og det synes jeg principielt at de skal have lov til.
Og så kan der sidde nok så mange jurister og vurdere, at det ikke er personfølsomt.
Det synes jeg er mærkeligt.
En ting, jeg i hvert fald undrer mig over, er, at man også i forslaget skriver, at det vil være en byrdelettelse.
Jeg forstår det simpelt hen ikke.
Det går over min forstand, at man kan sige, at det her er en byrdelettelse for virksomhederne på 8,8 mio. kr.
Man får flere virksomheder til at udfylde statistikoplysninger.
Nu ved jeg ikke, om der er nogle af jer, der har været i små og mellemstore virksomheder, men det har jeg.
Men nej, det er ikke en ekstra byrde, for det skal der ikke bruges tid på.
Altså, jeg mener, hvis Danmarks Statistik har oplysningerne i forvejen, er der i hvert fald ikke nogen grund til, at der skal bruges tid på at udfylde noget.
Det forstår jeg simpelt hen ikke.
Det er mig ganske ubegribeligt.
For de små og mellemstore virksomheder vil det her være en ekstra administrativ byrde.
Der er simpelt hen ikke noget værre for en kontoransat i en lille eller mellemstor virksomhed end at få de her skemaer fra Danmarks Statistik.
Og tro mig: Jeg har selv siddet og udfyldt dem, og nogle af de spørgsmål, der kommer, er ved gud også håbløse – må man sige det, formand?
Jeg synes i hvert fald, det er meget underligt, at man kan komme frem til den beregning.
Jeg synes egentlig, og diskussionen har også været fremme ved de tidligere ordførere, man må spørge: Hvad er det rent faktisk, der bliver lavet?
Man kan jo godt have den samme jobbeskrivelse i en virksomhed, hvis der f.eks. er to kontorassistenter.
Det betyder jo altså ikke nødvendigvis, at det er to personer, der laver det samme, selv om de er under den samme DISCO-kode.
Og så kan man jo snakke herfra og til nytårsaften om at sammenligne løn, men hvis man ikke laver helt præcis det samme, giver det ikke mening.
Jeg var på et tidspunkt ansat i en entreprenørvirksomhed, hvor jeg sad og var bogholder, jeg var rengøringsdame, jeg var sekretær, jeg var telefonpasser – gad vide, hvad for en DISCO-kode man egentlig falder ind under der.
Jeg kan jo sådan stikke fingeren i munden og derefter løfte den op i luften og så sige: Nå, hvad for en kode skal jeg putte mig selv ind under i dag?
Sidst, men ikke mindst
: Jeg mener overhovedet ikke, at statistik er noget, der hjælper i forhold til ligestilling, overhovedet ikke.
Det har intet med ligestilling at gøre.
I Dansk Folkeparti støtter vi ikke forslaget.